钦定古今图书集成/理学汇编/字学典/第147卷 > 《徐炬明事物原始》 > 《笔赋》韦充
## 钦定古今图书集成/理学汇编/字学典/第147卷 > 《徐炬明事物原始》 > 《笔赋》韦充

“笔之健者，用有所长。惟兹载事，或表含章。”虽发迹于
众毫，诚难颖脱；苟容身于一管，岂是锋铓。进必愿言，
退惟处默。随所动以授彩，寓孤贞而保直。修辞立句，
曾无点画之亏；游艺依仁，空负诗书之力。恐无成之
见掷，常自束以研精。择才而丹青不间，应用而工拙
偕行。所以尽心于学者，尝巧于人情。惟首出筒中，长
忧挫锐；及文成纸上，或冀知名。以其提挈不难，发挥
有自。纵八体之俱写，亦一毫而不坠。何当入梦，终期
暗以相亲；倘用临池，讵欲辞于历试。今也文章具举，
翰墨皆陈。秋毫似削，宝匣以新。但使元礼之门，不将
点额；则知子张之手，永用书绅。夫如是，则止有所托
有因。然后录名之际，希数字于依仁。